EURÓPSKA KOMISIA V Bruseli12. 3. 2021 JOIN(2021) 5 final SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao:



výročná správa za rok 2020



SPOLOČNÁ SPRÁVA EURÓPSKEMU PARLAMENTU A RADE OSOBITNÁ ADMINISTRATÍVNA OBLASŤ MACAO: VÝROČNÁ SPRÁVA ZA ROK 2020 Zhrnutie Od odovzdania Macaa Čínskej ľudovej republike v roku 1999 Európska únia a jej členské štáty pozorne sledujú politický a hospodársky vývoj v Osobitnej administratívnej oblasti (ďalej len „OAO“) Macao podľa zásady „jedna krajina, dva systémy“. EÚ podporuje zásadu „jedna krajina, dva systémy“ a jej uplatňovanie a táto výročná správa o vývoji v Macau sa vydáva v súlade so záväzkom prijatým voči Európskemu parlamentu v roku 1997. V roku 2020 sa zásada „jedna krajina, dva systémy“ naďalej uplatňovala podľa základného zákona Macaa. V rámci zásady „jedna krajina, dva systémy“ sa vo všeobecnosti aj naďalej dodržiavali ľudské práva a základné slobody obyvateľov Macaa a zachovávali sa aj zásady právneho štátu. V macajských médiách naďalej odznievala široká škála názorov, hoci existujú určité obavy v súvislosti s narastajúcou mierou autocenzúry. Hoci sa v základnom zákone ani v iných legislatívnych aktoch nestanovuje možnosť zavedenia všeobecných volieb, EÚ nabáda orgány Macaa, aby podnietili väčšiu účasť verejnosti na voľbách najvyššieho výkonného predstaviteľa a na voľbách do zákonodarného zhromaždenia. V oblasti hospodárstva vláda vykonala účinné opatrenia s cieľom zamedziť šíreniu ochorenia COVID-19, ale pandémia mala aj napriek tomu výrazný vplyv na hospodárstvo a bol zaznamenaný prudký pokles HDP. Dá sa to do veľkej miery vysvetliť tým, že hospodárstvo Macaa je aj napriek úsiliu vlády o jeho diverzifikáciu závislé najmä od hazardných hier a cestovného ruchu. Cestovné obmedzenia viedli k tomu, že počas roku Macao navštívil rekordne najnižší počet turistov. V súvislosti s dôležitými sociálnymi otázkami bol zaznamenaný určitý posun vpred z hľadiska legislatívy, napr. pokiaľ ide o minimálnu mzdu, materskú a otcovskú dovolenku a zákony, ktoré upravujú agentúry zamestnania.

Hoci vláda zaviedla opatrenia na podporu obyvateľstva a spoločností a situácia na pracovnom trhu bola dobrá, hospodárska obnova OAO bude vo veľkej miere závisieť od toho, kedy a v akom počte sa čínski turisti vrátia do Macaa. Z dlhodobejšieho hľadiska ostávajú kľúčovými stratégiami diverzifikácia hospodárstva a regionálna integrácia. I. Politický a spoločenský vývoj Pokiaľ ide o najvyššie vládne funkcie Macaa, počas roku nedošlo k žiadnym zásadným zmenám. V diskusiách vlády Macaa bola aj naďalej významnou otázkou národná bezpečnosť, pričom ústredná vláda vyzývala k úpravám právnych mechanizmov a mechanizmov presadzovania s cieľom zabezpečiť národnú bezpečnosť. V októbri zriadila justičná polícia novú národnú bezpečnostnú jednotku tvorenú útvarom získavania informácií, útvarom vyšetrovania trestnej činnosti, útvarom operatívnej podpory, útvarom pre všeobecné záležitosti, útvarom pre výstrahu pred trestnými činmi terorizmu a ich vyšetrovanie a útvarom pre kybernetickú bezpečnosť. Dňa 16. novembra najvyšší výkonný predstaviteľ vo svojom politickom prejave uviedol, že vláda predloží zákon na ochranu dôverných dokumentov a vypracuje plán, v ktorom sa podrobne vymedzia bližšie neurčené nové postupy v kontexte zákona o národnej bezpečnosti. V súčasnosti nič nenasvedčuje tomu, že OAO Macao by plánovala napodobniť postup Hongkongu a zaviesť čínsky systém presadzovania práva. Najvyšší výkonný predstaviteľ začal niekoľko reforiem verejnej správy. Oznámil plány na reštrukturalizáciu prvej skupiny úradov vlády vrátane zlúčenia Úradu pre vzdelávanie a záležitosti mládeže a Úradu pre vysokoškolské vzdelávanie. Vláda sa zaviazala posilniť digitálnu verejnú správu a zlepšiť mechanizmus prijímania štátnych zamestnancov. Vláda takisto uskutočnila kroky na zvýšenie ochrany pracovných práv. Zákonodarné zhromaždenie 16. apríla prijalo zákon o minimálnej mzde zamestnancov, ktorý nadobudol účinnosť 1. novembra a predstavuje prvý ucelený zákon o minimálnej mzde v Macau. V zákone sa stanovuje, že zamestnanci zo súkromného sektora s výnimkou pomocných síl v domácnosti a zamestnancov so zdravotným postihnutím musia dostávať zákonnú minimálnu mzdu vo výške 32 MOP za hodinu. Minimálna mzda sa bude posudzovať každé dva roky, pričom vláda zároveň uviedla, že nahradí akýkoľvek výpadok mzdy vyplácanej osobám so zdravotným postihnutím. Najvyšší výkonný predstaviteľ naznačil, že vláda po opakovanom zamietnutí opatrení navrhovaných prodemokratickými poslancami zavedie nové právne predpisy týkajúce sa odborových zväzov s cieľom chrániť práva pracovníkov. Dňa 4. septembra bol schválený nový zákon upravujúci agentúry zamestnania, ktorý nadobudne účinnosť v marci 2021. Cieľom zákona je chrániť potenciálnych zamestnancov, ako aj zamestnávateľov s osobitným zameraním sa na osoby prichádzajúce za prácou zo zahraničia. Napríklad poplatok účtovaný potenciálnym zamestnancom by nemal prekročiť polovicu ich prvého mesačného základného platu uvedeného v pracovnej zmluve. V roku 2020 sa predĺžila zákonná materská dovolenka z 56 na 70 dní. Novými právnymi ustanoveniami sa takisto zaviedla otcovská dovolenka v dĺžke 5 dní, čo predstavuje zvýšenie v porovnaní s 2 dňami dovolenky bez nároku na mzdu. Macajské ustanovenia týkajúce sa materskej a otcovskej dovolenky sú však z hľadiska globálneho priemeru naďalej nepriaznivé. V auguste nadobudol účinnosť nový režim nájomného bývania, ktorý pomohol zlepšiť životné podmienky vo viac ako 2 200 oprávnených domácnostiach. Na základe zmeny zákona o ekonomickom bývaní sa upravil postup podávania žiadostí v rámci programu vlastného bývania a zaviedol sa nový režim ďalšieho predaja. Predpokladá sa aj uvedenie ďalšieho dotovaného bývania.

Vláda OAO Macao uskutočnila rýchle a rozhodné kroky s cieľom kontrolovať šírenie ochorenia COVID-19, medzi ktoré patrilo aj nariadenie kasínam, aby pozastavili prevádzku na dva týždne vo februári, a zavedenie ochranných opatrení po obnovení prevádzky. Na základe vládneho programu sa verejnosti sprístupnilo viac ako 20 miliónov rúšok za dostupné ceny. Upravili sa práva vstupu do Macaa s cieľom zabrániť prineseniu prípadov ochorenia v prvých dňoch pandémie, pričom od 25. marca platil zákaz vstupu osôb bez pobytu v Macau zo zámorských krajín na územie Macaa. Dňa 4. februára sa pozastavili služby trajektovej prepravy medzi Hongkongom a Macaom a 5. apríla sa až do odvolania pozastavili aj služby autobusovej prepravy medzi Macaom a Hongkongom. V auguste čínske orgány obnovili vydávanie víz s cieľom umožniť vstup obyvateľom Číny na územie Macaa na účely rekreačného cestovania. Pandémia COVID-19 viedla celkovo k 46 potvrdeným prípadom a žiadnemu úmrtiu. V októbri predseda súdu najvyššieho stupňa Macaa v prejave pri príležitosti slávnostného otvorenia právneho roku 2020/2021 hovoril o výzvach, ktorým čelí právny systém Macaa. Poukázal na pretrvávajúci vplyv portugalského systému v kontexte uplatňovania zásady „jedna krajina, dva systémy“, pričom zároveň vyjadril názor, že Macao a Portugalsko majú odlišné etické normy, morálne hodnoty, zvyky aj kultúru. Vláda pokračuje v umiestňovaní veľkého množstva monitorovacích kamier, pričom podľa oficiálnych plánov sa má do roku 2028 namontovať 4 200 kamier. Orgány argumentujú tým, že takýto dohľad je odôvodnený, keďže podporuje boj proti trestnej činnosti. Práva, slobody a rovnosť príležitostí Práva, základné slobody, ako aj zásady právneho štátu sa vo všeobecnosti dodržiavali v rozsahu zaručenom v základnom zákone Macaa a v súlade so zásadou „jedna krajina, dva systémy“. Stále sa nevykonali žiadne kroky smerujúce k zriadeniu nezávislého orgánu pre ľudské práva v súlade s odporúčaním, ktoré vydal Výbor OSN proti mučeniu v decembri 2015. Sloboda tlače sa vo všeobecnosti dodržiavala, aj keď autocenzúra je charakteristickým znakom mediálnej scény. Portugalské a anglické združenie novinárov Macaa (AIPIM) vydalo 18. marca vyhlásenie, v ktorom vyjadrilo obavy v súvislosti so začlenením Macaa a Hongkongu do rozhodnutia ústrednej vlády zakázať americkým novinárom z troch amerických prvkov médií prácu v Číne. Vo vyhlásení boli takisto sformulované obavy z negatívneho vplyvu narastajúceho napätia medzi Spojenými štátmi a Čínou v oblasti slobody tlače. Predčasné ukončenie výstavy World Press Photo 2020 bez vysvetlenia v októbri takisto viedlo k vyjadreniu obáv, a to aj zo strany združenia AIPIM. Súčasťou výstavy bolo aj zobrazenie spoločenských nepokojov v Hongkongu. Združene AIPIM uviedlo, že „ak je to v dôsledku tlaku súvisiaceho s niektorými vystavenými fotografiami, považujeme to za vážnu a znepokojujúcu udalosť, ktorá naznačuje narušenie slobody prejavu“. Sloboda zhromažďovania sa v Macau vo všeobecnosti naďalej dodržiavala, hoci pandémia COVID-19 mala vplyv na uplatňovanie rôznych slobôd. Združenie novinárov Macaa (AJM) vyhlásilo, že ministerstvá nemali zrušiť všetky tlačové konferencie z dôvodu kontrolovania šírenia ochorenia COVID-19. Združenie nabádalo Úrad vlády pre informácie, aby vyvažovalo potrebu voľného toku informácií a potrebu boja proti epidémii.

Policajný zbor pre verejnú bezpečnosť zamietol žiadosť Únie demokratického rozvoja o usporiadanie výročnej pokojnej sviečkovej demonštrácie na pripomenutie si protestov na námestí Tchien-an-men, pričom ako dôvod uviedol obavy týkajúce sa kontrolovania šírenia ochorenia COVID-19. Samostatná žiadosť o usporiadanie fotografickej výstavy bola takisto zamietnutá. V noci 4. júna boli zadržané dve dcéry prodemokratického poslanca Au Kam Sana za údajné zorganizovanie nelegálneho zhromaždenia. V správe predloženej Výboru OSN pre ľudské práva vyjadrila mimovládna organizácia Macao Conscience znepokojenie, že vláda zneužíva obavy týkajúce sa verejného zdravia na zákaz všetkých foriem spomienkových podujatí. Macao nepresadzuje účinne slobodu združovania a kolektívneho vyjednávania, ktorá je zakotvená v dohovoroch Medzinárodnej organizácie práce. EÚ naďalej vyzýva Macao, aby túto slobodu uplatňovalo, a to aj prostredníctvom plánovaných právnych predpisov týkajúcich sa odborových zväzov. Macao pokračuje v úsilí bojovať proti obchodovaniu s ľuďmi. Aj napriek tomu však Macao bolo zaradené na americký zoznam sledovaných krajín skupiny 2, pričom ministerstvo zahraničných vecí vo svojej výročnej správe uviedlo, že Macao úplne nesplnilo minimálne normy na odstránenie obchodovania s ľuďmi a že miestne orgány nepreukázali väčšie úsilie v porovnaní s predchádzajúcim obdobím, za ktoré sa podala správa. EÚ je pripravená posilniť spoluprácu s Macaom v tejto oblasti. Macao dosiaľ neprijalo komplexné antidiskriminačné právne predpisy. Pretrvávajú obavy, pokiaľ ide o diskrimináciu na základe sexuálnej orientácie a rodovej identity, najmä v oblasti zamestnanosti, vzdelávania a zdravotnej starostlivosti. Macao sa naďalej intenzívne venovalo boju proti korupcii, a to aj prostredníctvom práce Komisie proti korupcii (CCAC). Vo výročnej správe Komisie proti korupcii uverejnenej v máji 2020 sa uvádzali podrobnosti o práci orgánu v oblasti boja proti korupcii vo verejnom aj v súkromnom sektore. Najvyšší výkonný predstaviteľ sa zaviazal zvýšiť povedomie ľudí o zákonných voľbách a zabezpečiť, že voľby do 7. zákonodarného zhromaždenia (ktoré sa majú uskutočniť v roku 2021) prebehnú v spravodlivom, nestrannom, otvorenom prostredí bez korupcie. II. Hospodársky vývoj Pandémia COVID-19 mala vážne dôsledky na hospodárstvo Macaa. Hoci vláda mala pandémiu v OAO úspešne pod kontrolou, cestovné a zdravotné obmedzenia v Macau aj v Číne mali za následok, že počas prevažnej časti roku navštívil najväčšie centrum hazardných hier na svete len obmedzený počet ľudí. HDP Macaa v dôsledku toho medziročne poklesol v prvom štvrťroku 2020 o 48,1 %, v druhom štvrťroku o 68 % a v treťom štvrťroku o 63,8 %. Počet prichádzajúcich turistov počas roku poklesol o 85 %, keď na územie OAO vstúpilo len 5,9 milióna návštevníkov (v porovnaní s 39,4 milióna v roku 2019). Tradične približne 70 % turistov, ktorí navštívia Macao, pochádza z Číny, čo znamená, že hospodárska obnova OAO vo veľkej miere závisí od návratu čínskych turistov. Vydávanie individuálnych víz obyvateľom Číny na vstup do Macaa sa v prvej polovici roku 2020 do veľkej miery pozastavilo a postupne sa obnovovalo vo fázach od augusta, pričom do polovice septembra sa vydávanie víz obnovilo pre celú Čínu. Napriek tomu, že to viedlo k zvýšeniu počtu prichádzajúcich turistov, údaje v závere roka ostali hlboko pod úrovňou, ktorá je pre Macao obvyklá, a nestačilo to na zaručenie výraznejšieho zotavenia. Situácia na pracovnom trhu bola dobrá aj napriek tomuto poklesu, pričom miera nezamestnanosti sa zvýšila len mierne na 2,9 % v období od septembra do novembra (z 1,7 % na konci roka 2019). Inflácia za prvých 11 mesiacov bola na úrovni 0,1 %.

Vo fiškálnej oblasti musela macajská vláda čerpať z rezerv, aby mohli príjmy za finančný rok 2020 pokryť výdavky, a to z dôvodu slabého hospodárstva, poklesu príjmov (vrátane daňových príjmov z hazardných hier) a zvýšených verejných výdavkov. Fiškálna pozícia OAO však aj napriek tomu ostáva na dobrej úrovni, pričom sú ešte stále k dispozícii veľké fiškálne rezervy (607 miliárd MOP, t. j. 63 miliárd EUR, na konci októbra). Podniky v Macau museli v dôsledku cestovných obmedzení týkajúcich sa príchodu do OAO aj odchodu z OAO čeliť ďalším prevádzkovým problémom. Platí to najmä pre zahraničné spoločnosti a osoby s pobytom v zahraničí, keďže cudzincom mimo pevninskej Číny bol vo veľkej miere znemožnený vstup alebo opätovný vstup do Macaa počas prevažnej časti roku. Hospodárska politika Vzhľadom na mimoriadne okolnosti bolo úsilie v roku 2020 zamerané prevažne na zamedzenie šíreniu pandémie a podporu hospodárstva, čo viedlo k súboru naliehavých opatrení. Vláda vyplatila na základe programu spotrebiteľských dotácií 8 000 MOP (826 EUR) na obyvateľa, zdravotné poukazy vo výške 600 MOP (62 EUR) a príspevok vo výške 15 000 MOP (1 550 EUR) oprávneným miestnym zamestnancom a samostatne zárobkovo činným osobám. Zároveň zabezpečila hradenú odbornú prípravu pre zamestnancov a poskytla im zníženie dane z príjmu. V prípade podnikov vláda dočasne zmiernila kritériá oprávnenosti na zaradenie do programu pomoci pre MSP a spustila program bonifikácie úrokov z bankových pôžičiek pre MSP. Takisto oslobodila podniky od platenia dane z cestovného ruchu, znížila daň zo zisku a odpustila rôzne poplatky. Program dotácií sa zaviedol pod podmienkou, že spoločnosti počas určeného obdobia nebudú prepúšťať zamestnancov. Výdavky na tieto opatrenia podľa odhadov predstavovali celkom 12 % HDP OAO za rok 2019. Najvyšší výkonný predstaviteľ predniesol politický prejav na rok 2021 16. novembra. Medzi priority patril boj proti epidémii zameraný na importované prípady, ako aj na opätovný výskyt vo vnútri krajiny a podpora hospodárskej obnovy. Vzhľadom na štruktúru hospodárstva obnova vo veľkej miere závisí od vývoja v súvislosti s pandémiou. Pokiaľ ide o hospodársky vývoj, dôraz sa naďalej kladie na konsolidáciu odvetví cestovného ruchu a hazardných hier pri diverzifikácii hospodárstva a posilnení regionálnej spolupráce s Čínou. Medzi ostatné priority patrí rozvoj mesta a reforma verejnej správy. Pokiaľ ide o diverzifikáciu hospodárstva, aj napriek pokroku v tejto oblasti od uverejnenia päťročného plánu rozvoja (2016 až 2020) na odvetvie hazardných hier stále pripadá približne polovica HDP Macaa (v porovnaní so 63 % v roku 2012). Hospodárstvo OAO je zároveň naďalej vo veľkej miere závislé od návštevníkov z Číny. V politickom prejave sa znova pripomenul cieľ ďalej podporovať cestovný ruch nesúvisiaci s hazardnými hrami a rozvíjať odvetvie priemyslu, odvetvia kongresov a výstav, tradičnú čínsku medicínu, odvetvie obchodu a odvetvie finančných služieb. Poskytovanie podpory malým a stredným podnikom a podpora inovácií sa takisto považujú za kľúčové na dosiahnutie diverzifikácie. Pokiaľ ide o finančné služby, v OAO sa má zriadiť trh s dlhopismi a finančné inštitúcie a poisťovatelia z Číny sa vyzývajú k zriadeniu regionálnych centrál v Macau a k rozširovaniu podnikateľskej činnosti do portugalsky hovoriacich krajín. Obehové hospodárstvo a politika v oblasti klímy sú naďalej veľmi problematické. Vláda počas roku spustila nový program na recykláciu elektronických a elektrických zariadení a zaviazala sa, že v roku 2021 zakáže dovoz polystyrénového riadu. Regionálna spolupráca Kľúčovou prioritou macajskej vlády je aj naďalej integrácia s Čínou v rámci oblasti veľkého zálivu Kuang-tung – Hongkong – Macao. Cieľom Macaa v rámci oblasti veľkého zálivu je konsolidovať svoju pozíciu svetového centra cestovného ruchu a rekreácie a platformy pre služby v oblasti komerčnej a obchodnej spolupráce a financií, a to aj medzi Čínou a portugalsky hovoriacimi krajinami.

V júni 2020 nadobudla účinnosť zmena (podpísaná v novembri 2019) dohody o obchode so službami na základe dohody o užšom hospodárskom partnerstve s Čínou. Na základe tejto zmeny sa ďalej liberalizuje prístup do Číny pre macajské spoločnosti v odvetviach, ako sú finančné, právne, účtovné služby, stavebné a inžinierske služby, služby v oblasti kultúry, cestovného ruchu a distribúcie. Spolu s mestom Ču-chaj Macao pracuje na rozvoji ostrova Hengqin, ktorý sa nachádza západne od Macaa v provincii Kuang-tung. Ostrov poskytuje Macau ďalšiu pôdu, ktorú je možné využiť na podporu diverzifikácie hospodárstva a hlbšie začlenenie Macaa do oblasti veľkého zálivu. Nachádza sa tu areál univerzity v Macau a rôzne zariadenia na rozvoj podnikania mladých ľudí, tradičnej čínskej medicíny a iných odvetví. Počas roku sa predložil návrh na zriadenie zóny intenzívnej spolupráce medzi provinciou Kuang-tung a Macaom na ostrove Hengqin, pričom sa na tento účel zriadila osobitná skupina. V lete sa uviedol do prevádzky aj nový hraničný priechod, ktorý umožňuje pohodlnejšie prechádzanie hranice medzi ostrovom Hengqin a Macaom. Macao a Ču-chaj podpísali zmluvu, na základe ktorej sa Macau udelila pôda na rozvoj projektu výstavby obytného komplexu pre obyvateľov Macaa na ostrove Hengqin (projekt „Macau New Neighbourhood“), čo povedie k hlbšiemu začleneniu Macaa do Číny. III. Dvojstranné vzťahy medzi EÚ a Macaom V roku 2020 bola EÚ naďalej druhým najväčším obchodným partnerom Macaa po Číne. EÚ bola najväčším dovozcom do Macaa s podielom 31 % na celkovom dovoze Macaa. Na druhej strane do Európy smerovalo iba 1,6 % vývozu tovaru z OAO a EÚ má tak aj naďalej dlhodobé obchodné prebytky s Macaom. Možno to vysvetliť tým, že dopyt po dovoze v Macau postupne neustále narastá spolu s rozvojom odvetví cestovného ruchu a hazardných hier, zatiaľ čo výrobný sektor Macaa klesol približne na úroveň 1 % HDP. Objem dvojstranného obchodu s tovarom (za prvých 11 mesiacov) v roku 2020 klesol o 37,3 % na 702 miliónov EUR. Vývoz EÚ do Macaa v uvedenom období dosiahol objem 650 miliónov EUR (medziročný pokles o 37,0 %), čo viedlo k výslednému obchodnému prebytku vo výške 599 miliónov EUR. Macao aj naďalej predstavuje rastúci trh pre luxusný tovar z Európy a smeruje doň veľká časť vývozu EÚ vrátane luxusných kožených výrobkov, oblečenia, hodiniek a šperkov, potravín a nápojov, ako aj automobilov. EÚ je tretím najväčším zahraničným investorom v Macau po Hongkongu a Číne (bez daňových rajov). Pokiaľ ide o celkový stav priamych zahraničných investícií v roku 2019, podiel EÚ podľa macajských štatistík predstavoval 5,2 %. Podiel samotného Portugalska predstavuje 54 % investícií EÚ v Macau. Podľa Eurostatu dosiahol stav priamych zahraničných investícií EÚ27 v Macau v roku 2019 hodnotu 342 miliónov EUR, zatiaľ čo stav priamych zahraničných investícií Macaa v EÚ bol 1,93 miliardy EUR. Z dôvodu pandémie sa neuskutočnilo 24. zasadnutie spoločného výboru EÚ a Macaa naplánované na rok 2020. Očakáva sa, že zasadnutie sa uskutoční v prvej polovici roku 2021. V decembri 2020 sa Macao podrobilo preskúmaniu obchodnej politiky vo WTO. Macao sa uznalo ako otvorené hospodárstvo s voľným obchodom, pričom všetky príslušné clá sa udržali na úrovni 0 % a zahraničný obchod (tovar a služby) v roku 2019 zodpovedal 117,1 % HDP. EÚ ako hlavný obchodný partner Macaa toto preskúmanie pozorne sledovala a prispela k nemu aj vlastným súborom otázok. EÚ vyzýva Macao, aby pristúpilo k Dohode WTO o vládnom obstarávaní. Aj napriek náročnému roku Macajsko-európska obchodná komora a Európska obchodná komora v Hongkongu v októbri spoločne koordinovali európsku účasť na Macajskom medzinárodnom obchodnom a investičnom veľtrhu. EÚ a Macao aj napriek pandémii COVID-19 v roku 2020 naďalej pokračovali v spolupráci v oblasti odbornej prípravy tlmočníkov. Pedagogická pomoc, ktorú Macajskému polytechnickému inštitútu poskytli školitelia z Generálneho riaditeľstva Európskej komisie pre tlmočenie, prebehla vo forme virtuálnych kurzov a odbornej prípravy na diaľku, ako aj online seminárov pre vedúcich kurzov.